Χάρης Καρατζάς: Ένας άοκνος εργάτης των Νομικών Γραμμάτων

Έφυγε από τη ζωή, σε ηλικία 79 ετών, ο εκδότης της ΝΟΜΙΚΗΣ ΒΙΒΛΙΟΘΗΚΗΣ, ένας σπάνιου ήθους άνθρωπος που άφησε πίσω του ένα ανεκτίμητης αξίας εκδοτικό έργο για τα Ελληνικά Νομικά Γράμματα. Με πολλές στερήσεις, υπό το βάρος της προσφυγιάς της Μικρασιατικής Καταστροφής αλλά και των πολιτικών διώξεων που υπέστη στη συνέχεια η οικογένεια του, κατάφερε εργαζόμενος σκληρά σε διάφορες δουλειές, ήδη από μαθητής του νυχτερινού Γυμνασίου Πειραιά, να εισέλθει το 1957 στην Ανωτάτη Σχολή Οικονομικών και Εμπορικών Επιστημών(ΑΣΟΕΕ) σπουδάζοντας Οικονομικά και αργότερα, το 1962, Νομικά στο Αριστοτέλειο Παν/μιο Θεσσαλονίκης. Αγάπησε ιδιαίτερα την νομική επιστήμη την οποία υπηρέτησε με πάθος, τόλμη και αποφασιστικότητα από τη θέση του εκδότη του οίκου Νομική Βιβλιοθήκη, τον οποίο ίδρυσε το 1977 μαζί με την σύζυγο του Σοφία Καρατζά, και στον οποίο εργαζόταν στην πρώτη γραμμή μέχρι πρόσφατα όταν έφυγε αιφνίδια μετά από εγκεφαλικό επεισόδιο που υπέστη.

Άφησε πίσω ένα εκδοτικό έργο άνω των 5000 εκδόσεων, μονογραφίες, συγγράμματα και άλλα έργα που έγιναν σημεία αναφοράς στη νομική επιστήμη μεταξύ των οποίων και 15 επιστημονικά περιοδικά σε όλους τους κλάδους του δικαίου. Έζησε αθόρυβα και δημιουργικά, προκαλώντας με τη στάση του την αγάπη και συμπάθεια πολλών ανθρώπων, ιδίως των νέων, συγγραφέων και αναρίθμητων συνεργατών του που βοηθούσε ανυπόκριτα και γενναιόδωρα καθόλη τη διάρκεια της ζωής του. Το έργο της Νομικής Βιβλιοθήκης συνεχίζει η οικογένεια του εκλιπόντος με επικεφαλής τον Αντώνη και Λίλα Καρατζά οι οποίοι συμμετέχουν στη διοίκηση της εταιρίας από το έτος 2000.

Η εξόδιος ακολουθία θα γίνει την Παρασκευή 27-4-2018 και ώρα 11:30 στον Ιερό Ναό Αγίου Διονυσίου Αρεοπαγίτη (Σκουφά 43, Αθήνα).